**Djelatnici Centra za socijalnu skrb Varaždin**

Varaždin, dana 5.3.2019. godine

* **MINISTARSTVO ZA DEMOGRAFIJU, OBITELJ, MLADE**

**I SOCIJLANU POLITIKU**

* **PUČKA PRAVOBRANITELJICA**
* **PRAVOBRANITELJICA ZA DJECU**
* **CENTRI ZA SOCIJALNU SKRB – SVIMA**
* **HRVATSKA UDRUGA SOCIJALNIH RADNIKA**
* **HRVATSKA KOMORA SOCIJALNIH RADNIKA**
* **SINDIKAT ZAPOSLENIKA U DJELATNOSTI SOCIJALNE SKRBI**

Poštovani,

ovim putem izražavamo žaljenje zbog tragičnog događaja na Pagu, te pružamo podršku djelatnicima Centra za socijalnu skrb Zadar.

Kada se u medijima pojave teme iz sustava socijalne skrbi, mediji vrlo često prenose netočne, neprovjerene i nepotpune informacije koje u javnosti stvaraju negativnu sliku o našem radu. Ministarstvo ima saznanja o postojećim neadekvanim uvjetima u kojima radimo, ali bi trebali vjerovati da unatoč tome odrađujemo svoj posao kvalitetno i odgovorno. Smatramo da nam javno treba pružiti podršku, a ne nas prozivati kao dežurne krivce. Javnost se treba upoznati tek kada se raspolaže svim potrebnim informacijama nakon izvršenog upravnog i stručnog nadzora jer se ishitrenim istupom prije provedenog nadzora narušava povjerenje javnosti spram struke i Centara za socijalnu skrb.

Sve više tragičnih događaja koje mediji dnevno iznose i način na koji ih prezentiraju pobuđuju u javnosti pitanje odgovornosti Centara za socijalnu skrb što stručnjacima stvara dodatno opterećenje. Uz velike ovlasti i dužnosti Centara za socijalnu skrb koji su kadrovski podkapacitirani i administrativno opterećeni, Centar ne može pravodobno na sve zahtjeve i potrebe lokalne zajednice reagirati. Problem disfunkcionalnih obitelji postaje sve veći i njima se moraju baviti jednako odgovorno svi sudionici i čimbenici u lokalnoj zajednici kao i građani, a zbog njihovog nepravovremenog reagiranja i postupanja (vrtić, škola, obiteljski liječnik, pedijatar, poslodavac, lokalna samouprava, Zavod za zapošljavanje, Bolnica…) ne može Centar za socijalnu skrb snositi svu odgovornost. U Centrima se dnevno zaprima mnogo poziva i prijava, ali postupanje i odgovornost navedenih čimbenika u lokalnoj zajednici telefonskim pozivom ili prijavom ne prestaje. U svakodnevnom radu izloženi smo stalnim rizicima i pritiscima, a unatoč tome svoj posao obavljamo savjesno i odgovorno u postojećim uvjetima.

Od iznimne bi važnosti bilo javnost preko medija upoznati sa vrstama i brojem ostvarenih prava i usluga te brojem korisnika, brojem intervencija od strane djelatnika centara za socijalnu skrb, a ne samo s brojem zaposlenih djelatnika, jer isto metodološki ni statistički nije opravdano.

Smatramo potrebnim osigurati stabilnost sustava socijalne skrbi i provođenje reformi s ciljem njegovog poboljšanja. Socijalna politika države mora biti jedinstvena i prihvaćena od svih političkih stranaka, kako bi se postigla konzistentnost i efikasnost u provođenju iste. Sustav socijalne skrbi potrebno je reformirati, a ta promjena treba biti kontinuirana i neovisna o promjenama političkih struktura.

Kako bi promjene koje su nužne zaživjele i kako bi se sustav reformirao cjelovito i kvalitetno, nama djelatnicima potrebno je Ministarstvo koje će nas vidjeti kao partnere i sukreatore u donošenju zakona, pravilnika te drugih relevantnih akata, Ministarstvo koje će surađivati sa djelatnicima sustava, Ministarstvo koje će zaista biti ovdje za nas, jer i postoji zbog nas, čiji djelatnici, a naši savjetnici, će znati odgovoriti na naša pitanja i ponuditi rješenja za naše dileme.

Želimo Ministarstvo koje nas ne će gledati odozgo, već će nas smatrati, doživjeti i zaista se prema nama ponašati kao ravnopravnim sudionicima u kreiraju sustava socijalne skrbi, a za dobrobit svih naših korisnika.

S poštovanjem,

Djelatnici Centra za socijalnu skrb Varaždin